**HYSBYSIAD PREIFATRWYDD LLAWN**

**ar gyfer aelodau [a buddiolwyr] Cronfa Bensiwn Caerdydd a Bro Morgannwg**

Mae'r hysbysiad preifatrwydd hwn ar gyfer aelodau a buddiolwyr Cronfa Bensiwn Caerdydd a Bro Morgannwg (**"y Gronfa"**). Fe'i paratowyd gan Gyngor Caerdydd (**"yr Awdurdod Gweinyddu"** neu **"ni"**) yn rhinwedd ei swydd fel awdurdod gweinyddu'r Gronfa. Mae'r hysbysiad preifatrwydd hwn yn disgrifio sut rydym yn casglu ac yn defnyddio data personol yn unol â deddfwriaeth diogelu data.

Bydd yr hysbysiad preifatrwydd hwn hefyd ar gael ar-lein ar wefan Cronfeydd Pensiwn Caerdydd a'r Fro drwy ddilyn y ddolen ganlynol: [Hafan - Cronfa Bensiwn Caerdydd a'r Fro - Cronfa Bensiwn Caerdydd a'r Fro](https://www.cardiffandvalepensionfund.org.uk/cy/)

[Diogelu Data (GDPR) - Cronfa Bensiwn Caerdydd a'r Fro](https://www.cardiffandvalepensionfund.org.uk/cy/amdanom-ni/diogelu-data/)

Mae'n bwysig eich bod yn darllen yr hysbysiad preifatrwydd hwn ynghyd ag unrhyw hysbysiad preifatrwydd arall neu bolisi prosesu teg y gallwn ei ddarparu ar adegau penodol pan fyddwn yn casglu neu'n prosesu data personol amdanoch fel eich bod yn gwbl ymwybodol o sut a pham rydym yn defnyddio'ch data. Mae'r hysbysiad preifatrwydd hwn yn disodli unrhyw hysbysiad preifatrwydd cyffredinol y gallem fod wedi'i gyhoeddi o'r blaen ac yn ategu unrhyw hysbysiadau a pholisïau preifatrwydd eraill a gyhoeddir gennym sy'n benodol i weithgareddau casglu / prosesu data penodol.

**Pam rydym yn anfon yr hysbysiad hwn atoch**

Fel Awdurdod Gweinyddu'r Gronfa, rydym yn cadw gwybodaeth benodol amdanoch y gellid ei defnyddio i’ch adnabod (**"data personol"**) yr ydym yn ei defnyddio i weinyddu’r Gronfa a thalu buddion ohoni. Yn unol â deddfwriaeth diogelu data, mae’n ofynnol i ni roi gwybodaeth benodol i chi am y data personol rydym yn ei gadw amdanoch, sut rydym yn ei ddefnyddio, eich hawliau mewn perthynas ag ef a’r mesurau sydd ar waith i’w ddiogelu. Mae'r hysbysiad hwn wedi'i gynllunio i roi'r wybodaeth honno i chi.

**Y darn technegol**

Mae’r Awdurdod Gweinyddu yn dal data personol amdanoch chi yn ei gapasiti fel rheolydd, ar gyfer ymdrin yn briodol â phob mater yn ymwneud â’r Gronfa, gan gynnwys ei gweinyddu a’i rheoli. Mae hyn yn cynnwys yr angen i brosesu eich data i gysylltu â chi, i gyfrifo, sicrhau a thalu eich buddion, ar gyfer modelu ystadegol ac ariannolac at ddibenion cyfeirio (er enghraifft, pan fyddwn yn asesu faint o arian sydd ei angen i ddarparu buddion aelodau a buddiolwyr a sut y dylid buddsoddi'r arian hwnnw), ac i reoli rhwymedigaethau a gweinyddu'r Gronfa yn gyffredinol. Mae gwybodaeth bellach am sut rydym yn defnyddio eich data personol isod.

Y sail gyfreithiol ar gyfer ein defnydd o'ch data personol fel arfer fydd bod angen i ni brosesu eich data personol i fodloni ein rhwymedigaethau cyfreithiol fel Awdurdod Gweinyddu'r Gronfa. Fodd bynnag, lle nad yw'r sail gyfreithiol honno'n berthnasol, y sail gyfreithiol ar gyfer ein defnydd o'ch data personol fydd un neu fwy o'r canlynol:

1. mae arnom angen prosesu eich data personol i gwblhau tasg er budd y cyhoedd neu i arfer awdurdod swyddogol sydd gennym fel corff cyhoeddus; ac
2. mae angen prosesu eich data personol arnom yn ddiffuant er mwyn gweinyddu a rheoli’r Gronfa a’n dyletswyddau cysylltiedig, cyfrifo, diogelu a thalu buddion a chyflawni’r gofynion sydd arnom a gweithredu unrhyw hawliau, dyletswydd a disgresiwn yr Awdurdod Gweinyddu mewn perthynas â’r Gronfa; ac
3. oherwydd bod angen i ni brosesu eich data personol i fodloni ein rhwymedigaethau cytundebol i chi mewn perthynas â’r Gronfa (er enghraifft, dan gytundeb sy’n nodi y byddwch yn talu cyfraniadau gwirfoddol i’r Gronfa), neu gymryd camau, ar eich cais, cyn mynd i gontract.

**Pa ddata personol sydd gennym a sut rydym yn cael gafael arno**

Mae’r mathau o ddata personol sydd gennym ac yn ei brosesu amdanoch yn cynnwys:

* Manylion cyswllt, gan gynnwys enw, cyfeiriad, rhifau ffôn a chyfeiriadau e-bost.
* Manylion adnabod yn cynnwys dyddiad geni a rhif yswiriant gwladol a rhifau cyflogai ac aelodaeth.
* Gwybodaeth a ddefnyddir i gyfrifo ac asesu cymhwysedd ar gyfer budd-daliadau, er enghraifft, hyd gwasanaeth neu aelodaeth a gwybodaeth gyflog.
* Gwybodaeth ariannol sy’n berthnasol i gyfrifo neu dalu budd-daliadau, er enghraifft, cyfrif banc a manylion treth.
* Gwybodaeth am eich teulu, pobl sy’n ddibynnol arnoch neu eich amgylchiadau personol, er enghraifft, eich statws priodasol a gwybodaeth sy’n berthnasol i ddosbarthu a dyrannu buddion sy’n daladwy wedi marwolaeth.
* Gwybodaeth am eich iechyd, er enghraifft, er mwyn asesu cymhwysedd ar gyfer buddion sy’n daladwy petaech yn sâl neu petai eich iechyd yn berthnasol i hawliad ar fuddion yn dilyn marwolaeth aelod o’r Gronfa.
* Gwybodaeth am euogfarn droseddol, os yw hyn wedi arwain at ddyled ar eich rhan i’ch cyflogwr neu i’r Gronfa ac y gellid ad-dalu’r cyflogwr neu’r Gronfa o’ch buddion.

Rydym yn cael rhywfaint o'r data personol hwn yn uniongyrchol gennych chi. Mae’n bosibl y byddwn hefyd yn cael data (er enghraifft, gwybodaeth ar gyflog) oddi wrth eich cyflogwr/cyflogwyr presennol neu orffennol neu gwmnïau wnaeth gymryd nhw drosodd mewn busnes, gan aelod o’r Gronfa (lle rydych chi neu lle allech chi fod yn fuddiolwr y Gronfa o ganlyniad i aelodaeth y person hwnnw o’r Gronfa)ac oddi wrth amrywiaeth o ffynonellau eraill gan gynnwys cronfeydd data cyhoeddus (megis y Gofrestr Genedigaethau, Marwolaethau a Phriodasau), ein hymgynghorwyr a’r llywodraeth neu gyrff rheoleiddio, gan gynnwys y rheiny sydd yn y rhestr o sefydliadau allwn ni o bosibl rannu eich data personol gyda nhw fel y’i nodir isod.

Pan fyddwn yn cael gwybodaeth sy’n cynnwys “categorïau arbennig” penodol o ddata sy’n arbennig o sensitif, megis gwybodaeth am iechyd, mae rhagor o amddiffyniadau ar gael o dan ddeddfwriaeth diogelu data. Byddwn ond yn prosesu eich data personol sy’n rhan o un o’r categorïau arbennig gyda’ch caniatâd chi, oni bai bod modd i ni brosesu’n gyfreithiol y data hwn at ddiben arall a ganiateir gan y ddeddfwriaeth hon.

Mae gennych hawl i dynnu eich caniatâd ar gyfer prosesu yn ôl ar unrhyw adeg drwy hysbysu’r Awdurdod Gweinyddu yn ysgrifenedig. Serch hynny, os nad ydych chi’n rhoi caniatâd, neu os byddwch chi’n ei dynnu’n ôl maes o law, efallai na fydd yr Awdurdod Gweinyddu’n gallu prosesu’r wybodaeth berthnasol er mwyn gwneud penderfyniadau ar ei sail, gan gynnwys penderfyniadau ynghylch talu eich buddion.

Os ydych wedi rhoi data personol i ni am unigolion eraill, megis aelodau’r teulu, pobl ddibynnol neu fuddiolwyr posibl dan y Gronfa, sicrhewch fod yr unigolion hynny yn gwybod am y wybodaeth yn yr hysbysiad hwn.

**Sut y byddwn yn defnyddio'ch data personol**

Byddwn yn defnyddio’r data hwn i ymdrin â phob mater yn ymwneud â’r Gronfa, gan gynnwys ei gweinyddu a’i rheoli. Gallai hyn gynnwys prosesu eich data personol ar gyfer rhai neu bob un o’r dibenion canlynol:

* I gysylltu â chi.
* I asesu cymhwysedd ar gyfer, cyfrifo a rhoi (ac, os ydych yn aelod o’r Gronfa, eich buddiolwyr os byddwch chi’n marw) buddion i chi.
* I nodi eich opsiynau buddion posibl neu wirioneddol a, lle y bo'n berthnasol, gweithredu'r opsiynau hynny.
* At ddibenion ystadegol a modelu ariannol ac at ddibenion cyfeirio (er enghraifft, pan fyddwn yn asesu faint o arian sydd ei angen i dalu buddion i aelodau a buddiolwyr a faint o’r arian hwn y dylid ei fuddsoddi).
* Asesu ac, os yw'n briodol, gweithredu cais a wnewch i drosglwyddo eich buddion allan o'r Gronfa.
* I gydymffurfio â’n hymrwymiadau cyfreithiol a rheoleiddiol fel awdurdod gweinyddu’r Gronfa.
* I ddatrys ymholiadau gan aelodau a buddiolwyr eraill ac ymateb i unrhyw anghydfodau gwirioneddol neu bosibl ynghylch y Gronfa.
* I reoli rhwymedigaethau’r Gronfa, gan gynnwys mynd i mewn i drefniadau yswiriant a dewis buddsoddiadau’r Gronfa.
* Mewn cysylltiad â gwerthiant, uno neu ad-drefnu corfforaethol neu drosglwyddiad busnes gan y cyflogwyr sy’n rhan o’r Gronfa a’u cwmnïau grŵp.

**Sefydliadau y gallwn rannu eich data personol â nhw**

O bryd i’w gilydd byddwn yn rhannu eich data personol gydag ymgynghorwyr a darparwyr gwasanaeth fel y gallant ein helpu i gynnal ein dyletswyddau, hawliau a disgresiynau mewn perthynas â’r Gronfa. Bydd rhai o’r sefydliadau hynny’n prosesu eich data personol ar ein rhan ac yn unol â’n cyfarwyddiadau; cyfeirir atynt fel proseswyr. Bydd sefydliadau eraill yn atebol i chi'n uniongyrchol am eu defnydd o ddata personol a rannwn gyda nhw; cyfeirir atynt fel rheolwyr. Efallai y bydd yn ofynnol i'r rheolwyr o dan y ddeddfwriaeth diogelu data roi gwybodaeth ychwanegol i chi am y data personol sydd ganddynt amdanoch chi a sut a pham y maent yn prosesu'r data hwnnw. Gellir darparu rhagor o wybodaeth i chi mewn hysbysiad ar wahân neu gellir ei chael gan yr ymgynghorwyr a'r darparwyr gwasanaeth yn uniongyrchol, er enghraifft drwy eu gwefannau.

Pryd bynnag y bydd un o'n hymgynghorwyr neu ddarparwyr gwasanaeth yn gweithredu fel cyd-reolydd â ni mewn perthynas â'ch data personol, gan ein bod yn penderfynu ar y cyd ar y dibenion a'r dulliau prosesu, byddwn yn cytuno â nhw sut yr ydym i gyd yn mynd i gyflawni ein rhwymedigaethau priodol a chyfunol o dan y ddeddfwriaeth diogelu data. Os hoffech gael rhagor o wybodaeth am sut mae trefniant o'r fath yn gweithio, cysylltwch â ni gan ddefnyddio'r manylion cyswllt isod.

Gall y sefydliadau y gallwn rannu eich data personol â nhw gynnwys yr ymgynghorwyr a'r darparwyr gwasanaeth canlynol:

**Proseswyr**

* Gweinyddwr – Cyngor Caerdydd
* Gweinyddwyr trydydd parti – Aon Solutions Limited a Mercer
* Cyfrifwyr – Cyngor Caerdydd
* Canolfannau olrhain er mwyn sgrinio marwoldeb a lleoli aelodau a buddiolwyr – Atmos
* Cwmnïau argraffu – Spectrum ac Adare
* Darparwr meddalwedd pensiynau – Heywood Pension Technologies
* Cyflenwyr gwasanaethau TG a chynhyrchu dogfennau – Cyngor Caerdydd a Heywood Pension Technologies

**Rheolwyr**

* Ymgynghorydd Actiwaraidd – Aon Solutions UK Limited
* Ymgynghorydd budd-daliadau'r gronfa – AON
* Cynghorydd buddsoddi – Darparwr Pensiwn Cymru
* Darparwyr Cyfraniadau Gwirfoddol Ychwanegol – Prudential and Utmost
* Cynghorydd cyfreithiol – Cyngor Caerdydd
* Archwilydd Statudol – Archwilio Cymru
* Archwilydd Allanol – Archwilio Cymru
* Archwilydd Mewnol – Cyngor Caerdydd
* Cronfa ddata Yswiriant Gwladol CPLlL – Awdurdod Pensiynau De Swydd Efrog
* Yr Adran Gwaith a Phensiynau
* Adran Actiwari'r Llywodraeth
* Swyddfa’r Cabinet - at ddibenion y Fenter Twyll Genedlaethol
* Llysoedd Cymru a Lloegr - at ddibenion prosesu gorchmynion rhannu pensiwn wrth ysgaru
* CThEM

Lle rydym yn cyflawni buddsoddiadau’r Gronfa neu’n ceisio rhoi buddion i aelodau a buddiolwyr mewn ffyrdd eraill, megis drwy ddefnyddio yswiriant, bydd angen i ni rannu data personol gyda darparwyr buddsoddiadau, yswirwyr a gweithredwyr cynlluniau pensiwn eraill.

O bryd i’w gilydd byddwn o bosibl yn rhoi rhywfaint o’ch data i’ch cyflogwr a’i is-gwmnïau perthnasol (a phrynwyr posibl ei fusnesau) ac ymgynghorwyr at ddibenion galluogi’r endidau hynny i ddeall y rhwymedigaethau a’r goblygiadau i’r cyflogwr o ran y Gronfa. Fel arfer, byddai’ch cyflogwr yn rheolydd ar y data personol a rennir gydag ef o dan yr amgylchiadau hynny. Er enghraifft, os yw eich cyflogaeth yn rhan o ddarparu gwasanaethau’n amodol ar drefniant contract allanol, gall yr Awdurdod Gweinyddu roi gwybodaeth am eich buddion pensiwn i’ch cyflogwr ac i fidwyr posibl am y contract hwnnw pan fydd yn dod i ben neu’n cael ei adnewyddu.

Os oes cais neu os credwn fod ei angen yn rhesymol, gallwn o bosibl roi eich data i gyrff llywodraethu a sefydliadau datrys anghydfodau a gorfodi’r gyfraith, gan gynnwys y rhai a restrir uchod, y Rheoleiddiwr Pensiynau, yr Ombwdsmon Pensiynau a Chyllid a Thollau ei Mawrhydi (CThEM). Gallent o bosibl ddefnyddio’r data i gyflawni eu swyddogaethau.

Gall y sefydliadau y cyfeirir atynt uchod ddefnyddio’r data personol i gyflawni eu swyddogaethau mewn perthynas â’r Gronfa ynghyd â modelu ystadegol ac ariannol (megis cyfrifo costau buddion cyfartalog disgwyliedig a chyfraddau marwolaeth) a dibenion cynllunio, gweinyddu busnes a rheoleiddio. Gallent hefyd basio’r data ymlaen at drydydd partïon eraill (er enghraifft, efallai y bydd yswirwyr yn pasio data personol ymlaen at gwmnïau yswiriant at ddibenion ail-yswirio), i’r graddau y maent yn ystyried bod angen y wybodaeth yn rhesymol at ddiben gwirioneddol.

Nid ydym yn defnyddio eich data personol at ddibenion marchnata ac ni fyddwn yn rhannu’r data hwn gydag unrhyw un at ddibenion marchnata i chi neu unrhyw fuddiolwr arall.

**Trosglwyddo gwybodaeth y tu allan i'r DU**

Mewn rhai achosion gall y sawl sy’n derbyn eich data personol fod y tu allan i'r DU. Felly, gall eich data personol gael ei drosglwyddo i’r tu allan i’r DU i awdurdodaeth nad yw o bosibl yn cynnig lefel ddigonol o ddiogelwch fel sy’n ofynnol gan Lywodraeth y DU.

Os bydd hyn yn digwydd, rhaid rhoi mesurau diogelu ychwanegol ar waith gyda'r bwriad o ddiogelu eich data personol yn unol â chyfreithiau perthnasol. Defnyddiwch y manylion cyswllt isod os hoffech gael ragor o wybodaeth am y camau diogelu sydd ar waith ar hyn o bryd.

**Pa mor hir rydym yn cadw eich data personol**

Byddwn ond yn cadw eich data personol cyn hired ag sydd ei angen er mwyn cyflawni’r diben(ion) y cafodd ei gasglu ar ei gyfer ac am gyfnod yr ydym yn ei ystyried yn angenrheidiol i ymdrin ag unrhyw gwestiynau neu gwynion y gallem yn eu derbyn am ein gweinyddiaeth o’r Gronfa, oni bai y dewiswn gadw eich data am gyfnod hwy i gydymffurfio â’n rhwymedigaethau cyfreithiol a rheoliadol. Yn ymarferol, mae hyn yn golygu y caiff eich data personol ei gadw am uchafswm o:

* unrhyw gyfnod pan y mae gennych chi (neu unrhyw fuddiolwr sy'n derbyn buddion ar ôl i chi farw) hawl i gael buddion o'r Gronfa ac am gyfnod o [15 mlynedd] ar ôl i'r buddion hynny stopio gael eu talu. Am yr un rheswm, efallai y bydd angen cadw eich data personol hefyd os ydych wedi derbyn trosglwyddiad, neu ad-daliad, o'r Gronfa mewn perthynas â'ch hawl i fuddion; [neu]
* 100 mlynedd o ddyddiad geni aelod; neu
* 100 mlynedd o ddyddiad geni unrhyw fuddiolwr a gafodd fudd-daliadau o'r Gronfa ar ôl marwolaeth yr aelod

**Eich hawliau**

Mae gennych hawl i gael mynediad at eich data a chael copi o’r data personol sydd gan yr Awdurdod Gweinyddu amdanoch a gofyn i ni gywiro’r data personol os oes camgymeriadau neu wybodaeth sy’n hen neu anghyflawn. Mewn amgylchiadau cyfyngedig iawn, efallai y bydd gennych hawl hefyd i ofyn i’r Awdurdod Gweinyddu gyfyngu[[1]](#footnote-1) ar brosesu eich data personol neu ei drosglwyddo neu (mewn amgylchiadau eithriadol o gyfyngedig, megis lle nad oes angen eich data personol mwyach at y diben y caiff ei brosesu ar ei gyfer) ddileu eich data personol. Dylech nodi nad oes rheidrwydd arnom i ddileu eich data personol os bydd angen i ni ei brosesu at ddibenion gweinyddu'r Gronfa.

Mewn rhai amgylchiadau mae gennych yr hawl i wrthwynebu prosesu eich data personol; er enghraifft, mae gennych yr hawl i wrthwynebu prosesu eich data personol yn seiliedig ar fudd y cyhoedd neu fuddiannau cyfreithlon a nodir yn yr adran uchod, "*Y darn technegol*", neu lle mae'r prosesu at ddibenion marchnata uniongyrchol.

Gallwch gael rhagor o wybodaeth am eich hawliau gan Swyddfa'r Comisiynydd Gwybodaeth yn www.ico.org.uk neu drwy eu llinell gymorth (0303 123 1113).

Os hoffech chi arfer unrhyw un o’r hawliau hyn neu os oes gennych unrhyw ymholiadau neu bryderon yn gysylltiedig â phrosesu eich data personol, cysylltwch â Gweinyddwr y Gronfa fel y nodir isod. Mae gennych hefyd hawl i gofrestru cwyn yn gysylltiedig â’r hysbysiad preifatrwydd hwn neu weithgareddau prosesu’r Awdurdod Gweinyddu gerbron Swyddfa’r Comisiynydd Gwybodaeth a gallwch wneud hynny trwy’r wefan uchod neu eu llinell gymorth.

Fel yr esboniwyd yn yr adran uchod "*Sut y byddwn yn defnyddio'ch data personol*", un o'r rhesymau pam rydym yn casglu ac yn cadw eich data personol yw gweinyddu eich buddion Cronfa. Os nad ydych yn darparu'r wybodaeth y gofynnwn amdani, neu os byddwch yn gofyn i'r data personol sydd gennym eisoes gael ei ddileu neu gyfyngu ar brosesu'r data personol, gall hyn effeithio ar ein gallu i weinyddu eich buddion, gan gynnwys talu buddion o'r Gronfa. Mewn rhai achosion, gallai olygu na all yr Awdurdod Gweinyddu dalu eich pensiwn neu fod yn rhaid i ni atal eich pensiwn (os telir y pensiwn eisoes).

**Diweddariadau**

Gallwn ddiweddaru’r hysbysiad hwn o dro i dro. Pan fyddwn yn gwneud hyn, byddwn yn rhoi gwybod i aelodau ([a buddiolwyr] am y newidiadau a’r dyddiadau y daw'r newidiadau i rym.

**Cysylltu â ni**

Cysylltwch â gweinyddwr y Gronfa [pensiynau@caerdydd.gov.uk](mailto:pensiynau@caerdydd.gov.uk) i gael rhagor o wybodaeth.

**Swyddog Diogelu Data**

Gallwch hefyd gysylltu â'n swyddog diogelu data Diogelu Data / Diogelu Data [diogeludata@caerdydd.gov.uk](mailto:diogeludata@caerdydd.gov.uk) i gael rhagor o wybodaeth.

1. [↑](#footnote-ref-1)